Shiga
HIV ana zinli hpe hkum pat na, garum ningtum ra kadawn nga
- Post 01 December 2010
- Last Updated on 01 June 2011
- By KNG
- Hits: 594
Daini, December praw 1 ya shani ang ai, Mungkan AIDS masat htoi hpe, KIO ginjaw, Laiza e lamang ni hte galaw wa sai hte, Jinghpaw mungdaw hta HIV ana kap ai masha grau law wa nga ai hpe jahkring lu na matu, garum ningtum ni grau ra nga ai lam chye lu ai.
KIO Hkamja Dap a ningtau lithkam Dukaba N’Hpang Naw Bu KNG de tsun ai gaw, NGO ni Jinghpaw mungdaw kata law law shang wa na, bungli galaw na matu ra nga ai lam hte ana hte seng nna, hpaji jaw sharin ya ai lam ni grau ra kadawn nga ai lam tsun ai.
HIV ana byin ai masha law jat nga ai raitim, tang du hkra tsi gawn lajang na matu hte, ana hte seng ai hpaji jaw sharin hpawng ni galaw na matu yak nga ai lam tsun ai.
“Mungkan Hkamja Dap Ginjaw (Mungkan Wunpawng Hpung, UN) hku nna, NGO ni hte matut nna tsi gawn lajang ai lam ni galaw mayu ga ai raitim n mai byin ai,” nga nna, Dukaba Naw Bu tsun ai.
Myen hpyen asuya kawn NGO ni hpe shang na ahkang n jaw ai gaw, manghkang kaba rai nga ai hte, KIO hku nna UN hte ading tawk matut mahkai na matu n mai byin ai lam shi tsun ai.
KIO Hkamja Dap a jahpan hku rai yang, Laiza grup yin hta sha, 2007 ning kawn 2010 ning laman HIV ana kap ai masha 4,000 jan nga ai lam, Dukaba Naw Bu tsun ai.
KIO gaw, ya ten Netherland mungdan daju, AZG (Artsen Zonder Grenzen/ Medecins Sans Frontieres-Holland) hte HIV ana hte seng nna, tsin gawn lajang ai lam ni galaw nga ai lam tsun ai.
Jinghpaw Wunpawng Bawngring Rawtjat Mahkri Shawn Hpung (KDNG) a ningbaw, Awng Wa tsun ai gaw, HIV ana malawng byin ai shara ni gaw, ga jarit mayan, Jamaw hte Lungseng Maw hkan re ai hpe tsun ai.
“Atsawm tsi gawn lajang ai lam ni n nga ai hte ana hte seng ai machye machyang ni n nga ai a majaw grau byin wa ai,” nga nna Awng Wa tsun ai.
Num kasha ni mung, tinang a kanbau bungli a matu lata na lam kaga n nga ai majaw, hkum shan dut sha ai hku galaw ai masha law wa nga ai mung, ana chyambra ai a manghkang langai rai nga ai lam, Awng Wa tsun ai.
Jinghpaw mungdaw kata HIV ana kap ai ni hpe tsi gawn lajang nga ai, tsi sarama langai tsun ai gaw, HIV ana kap ai ni gaw, tsi tsi hkam la na matu yak nga ai hte, ana chyambra ai lam gaw, kani htu ai si htu samit hte hkum shan ganawn mazum ai kaw na, malawng kap ai re lam tsun ai.
“HIV machyi masha law law tsi gawn lajang ai lam n lu ai hpe mu lu ai,” nga nna shi tsun ai.
Ya ten Jinghpaw mungdaw kata, kani lusha ai ramma gaw, tsa lam shadang 100 kaw 60 hte 70 lapran nga taw ai lam Dukaba Naw Bu tsun ai.
Daini na AIDS masat nhtoi hta, Laiza mare e gat shingjawng ai, lam hkawm nna, AIDS ana hpe gasat shamyit na matu mare grum marawn jahtau ai, lamang ni galaw wa sai hte, shani ka-ang na zuphpawng hta gaw, shawa masha 495 shanglawm wa sai lam, chye lu ai.
knc_Latn kac_Latn nld_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn